Adliya vaziri o'rinbosari: "Qora tarix" demaymiz, xatolar o'zimizniki; xalqni rozi qilish kerak
"Biz xalqning dardiga darmon bo'lishni xohlaymiz. Adolatsizlikning oldini olish, inson huquqlari himoyasi uchun xizmat qilishga bel bog'laganmiz," - deydi Xudoyor Meliyev, Adliya vaziri o'rinbosari.
VASHINGTON — Shaffoflik O'zbekistonning nufuzini va unga nisbatan ishonchni oshirishi aniq. Lekin bu borada nima ishlar qilinmoqda? "Adliya vazirligi - eng ochiq vazirlik", - deydi Meliyev o'tgan yili Oliy Majlis Qonunchilik palatasi bergan bahoga ishora qilib. Uning tasvirlashicha, tizim oshkoralik mevasini ko'ra boshlagan. Lekin xalq-chi? O'zbekistondagi biror o'zgarish dunyo uchun emas, xalq uchun qilinadi, deydi Meliyev. "Biz xalqning dardiga darmon bo'lishni xohlaymiz. Adolatsizlikning oldini olish, inson huquqlari himoyasi uchun xizmat qilishga bel bog'laganmiz," - deydi u. Inson huquqlari va erkinlik bo'yicha tashkilotlar, xususan G'arbdagi shunday muassasalar tahlilicha, O'zbekistonning oldingi rahbari Islom Karimov davrida xalqqa nihoyatda qattq zulm o'tkazilgan va buni bugun tan olish kerak. O'zbekiston real tarzda o'zgarayotganini shu tariqa namoyon etgan bo'lardi, adolatsizliklardan aziyat chekkanlarning arzi tinglanishi kerak, degan chaqiriqlar turli tadbir va uchrashuvlarda tez-tez yangrab turadi. O'tgan qariyb 30 yildagi qora ishlar - "qora tarix" degan xulosani ko'plab o'zbekistonliklardan ham eshitamiz. "Biz "qora tarix" demaymiz... Xatolar o'zimizniki. Tarixdan saboq olamiz lekin o'tmishni qoralamaymiz", - deya javob qiladi Adliya vaziri o'rinbosari. O'zbekistonda hukumatga nisbatan qo'rqinch va ishonchsizlik darajasi qanchalik pasaydi? Rasmiydan bu borada ham so'radik. AQSh siyosiy va ilmiy doiralar hamda turli tashkilotlarning vakillari bilan soatlab yuzma-yuz gaplashgan rasmiyga ko'ra, ayrim xalqaro mutaxassislarning O'zbekiston haqidagi tasavvur va tahlili yuzaki. Lekin bu ekspertlar O'zbekistonga kira olmagani, bemalol izlanib ma'lumot to'play olmaganini aytsa-chi? "Bu bir bahona", - deydi Meliyev. Rasmiy deydiki, xalqaro hamjamiyat O'zbekiston hukumatiga ishonchli manba sifatida qarashi kerak. Tizim, jamiyat, umuman O'zbekistondagi vaziyat haqida ma'lumot izlagan taraf, xolis axborot istasa, davlat organlariga albatta murojaat qilishi kerak, deydi Meliyev. "Amerika Ovozi" delegatsiyaning boshqa a'zolari bilan ham muloqot qildi. Shu sahifada tanishing. Navbahor Imamova - "Amerika Ovozi"ning yetakchi multimedia jurnalisti. turkumidagi teledasturlar muallifi. Ko'rsatuvlar taqdim etish bilan birga prodyuser, muxbir va muharrir. O'zbekistonda akkreditatsiyadan o'tgan yagona amerikalik jurnalist. "Amerika Ovozi"da 2002-yildan beri ishlaydi. Jurnalistik faoliyatini 1996-yilda O'zbekiston radiosining "Xalqaro hayot" redaksiyasida boshlagan. Jahon Tillar Universiteti Xalqaro jurnalistika fakultetida dars bergan. Ommaviy axborot vositalari bo'yicha bakalavrlikni Hindistonning Maysur Universitetidan , magistrlikni esa AQShning Bol Davlat Universitetidan olgan. Shuningdek, Garvard Universitetidan davlat boshqaruvi va liderlik bo'yicha magistrlik diplomiga ega. Jurnalistik va ilmiy materiallari qator xalqaro manbalarda chop etilgan. Amerikaning nufuzli universitetlari va tahlil markazlarida so'zlab, ma'ruzalar o'qib keladi. "Amerika Ovozi" oltin medali sohibi. Tashkilotda gender va jurnalistika bo'yicha kengash raisi. Toshkent viloyati Bo'stonliq tumani Qo'shqo'rg'on qishlog'ida ziyoli oilasida ulg'aygan.